ORDE do 24 de xullo de 2008 de creación do ficheiro de datos de carácter persoal dependente da Vicepresidencia da Igualdade e do Benestar.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 20/08/2008

A Vicepresidencia da Igualdade e do Benestar, a través da Subdirección Xeral de Inclusión Social e Cooperación coas Corporacións Locais, conta entre as súas atribucións as que corresponden á dirección e coordinación das medidas básicas para a inserción social, promover e garantir a prestación de servizos sociais mediante a achega de medios financeiros, técnicos e humanos axeitados.
De conformidade co establecido no artigo 20 da Lei orgánica 15/1999, do 13 de decembro, de protección de datos de carácter persoal, a creación, modificación ou supresión dos ficheiros das administracións públicas só se poderá facer por medio de disposición xeral publicada no BOE ou diario oficial correspondente.
En consecuencia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1998, do 20 de outubro e pola Lei 12/2007, do 27 de xullo,
DISPOÑO:
Artigo 1º.-Obxecto.
Mediante esta orde, a Vicepresidencia da Igualdade e do Benestar crea o ficheiro de datos de carácter persoal Inclusión Social, que se cita no anexo, nos termos e condicións establecidos na Lei orgánica 15/1999, do 13 de decembro, de protección de datos de carácter persoal.
Artigo 2º.-Utilización dos ficheiros para fins de investigación ou estatísticos.
Nos casos en que se necesite utilizar datos de carácter persoal para algunha investigación ou tratamento estatístico relacionados con estes ficheiros, estes faranse con datos disociados. De non ser posible a disociación, solicitarase o consentimento expreso os cidadáns para poder utilizar os seus datos con ese fin.
Artigo 3º.-Garantías de utilización do ficheiro.
Os titulares dos órganos administrativos responsables do ficheiro que se crea mediante esta orde adoptarán as medidas necesarias para asegurar que os datos de carácter persoal que se atopen nel se utilicen para a finalidade para a cal foron recollidos e para facer efectivas as garantías, obrigas e dereitos recoñecidos no artigo 18 da Constitución española, na Lei orgánica 15/1999, do 13 de decembro, de protección de datos de carácter persoal e o Real decreto 1720/2007, do 21 de decembro, polo que se aproba o Regulamento de desenvolvemento da Lei orgánica 15/1999, do 13 de decembro, de protección de datos de carácter persoal.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de xullo de 2008.
Anxo Manuel Quintana González
Vicepresidente da Igualdade e do Benestar
ANEXO
1. Nome do ficheiro: Inclusión Social.
a) Finalidade do ficheiro e usos previstos para este: xestión dos servizos de inclusión social.
b) Orixe dos datos: o propio interesado ou o seu representante legal, outras persoas físicas, entidades prestadoras de servizos debidamente rexistradas e administracións públicas.
c) Persoas ou colectivos sobre os cales se pretende obter datos de carácter persoal ou que resulten obrigados a subministralos: solicitantes e beneficiarios en situación ou risco de exclusión social e terceiros vinculados con eles.
d) Procedemento de recollida dos datos de carácter persoal: entrevistas, formularios e informes.
e) Estrutura básica do ficheiro e tipos de datos de carácter persoal incluídos nel: os datos de carácter persoal están contidos nun ficheiro de natureza mixta (automatizados e non automatizados), e son os seguintes datos:
-De carácter identificativo (nome e apelidos, DNI/ NIF, enderezo, teléfono...).
-Protexidos e especialmente protexidos (crenzas, ideoloxía, saúde, orixe racial ou étnica...).
-Relativos a infraccións penais ou administrativas.
-De características persoais (data de nacemento, sexo, nacionalidade...).
-De circunstancias sociais (características de aloxamento, vivenda...).
-Académicos e profesionais (formación, experiencia profesional...).
-Detalles de emprego (postos de traballo, historial do traballador...).
-De información comercial (actividades e negocios...).
-Económicos, financeiros e de seguros (ingresos, rendas, subsidios, pensións...).
-De transacción de bens e servizos (bens e servizos recibidos polo afectado, compensacións...).
-Outro tipo de datos: valoracións socio sanitarias, educativas, de participación social...).
f) Cesións de datos de carácter persoal: realizaranse as comunicacións previstas e permitidas pola lexislación vixente, as derivadas da correcta xustificación das accións obxecto de financiamento aos organismos cofinanciadores das medidas de integración social e laboral, ás entidades prestadoras de servizos sociais debidamente rexistradas, a organismos públicos e interesados lexítimos, sempre no ámbito do cumprimento dos obxectivos establecidos para a realización dos itinerarios personalizados.
g) Transferencias internacionais de datos: non están previstas.
h) Órgano, ente ou autoridade administrativa responsable do ficheiro: Vicepresidencia da Igualdade e do Benestar. Secretaría Xeral do Benestar.
i) Servizo ou unidade ante o que se poden exercer os dereitos de acceso, rectificación, cancelación e oposición: Vicepresidencia da Igualdade e do Benestar. Secretaría Xeral do Benestar. Subdirección Xeral de Inclusión Social e Cooperación coas Corporacións Locais; complexo Administrativo de San Caetano, s/n, 15781 Santiago de Compostela (A Coruña) e no correo electrónico: lopd.inclusion@xunta.es.
j) Nivel de medidas de seguridade adoptadas: alto.